Document ID: 31997L0017

Komisjoni direktiiv 97/17/EÜ,
16. aprill 1997,
millega rakendatakse nõukogu direktiivi 92/75/EMÜ kodumajapidamises kasutatavate nõudepesumasinate energiamärgistuse puhul
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse nõukogu 22. septembri 1992. aasta direktiivi 92/75/EMÜ kodumasinate energia ja muude ressursside näitamise kohta märgistuses ja ühtses tootekirjelduses, [1] eriti selle artikleid 9 ja 12,
ning arvestades, et:
nõudepesumasinate kasutatav elekter moodustab olulise osa ühenduse kogu energiavajadusest; kõnealuste seadmete energiatarbimist on võimalik oluliselt vähendada;
paremaks pesemis- ja kuivatamistulemuseks on sageli vaja suuremat vee- ja energiatarbimist; seadme pesemis- ja kuivatamisjõudlust käsitlev teave aitab hinnata selle energia- ja veetarbimist; selle põhjal saavad tarbijad valida ratsionaalse energiakuluga seadme;
ühendus, kinnitades oma huvisid rahvusvahelise standardimissüsteemi vastu, millega on võimalik kehtestada selliseid standardeid, mida tegelikult kasutavad kõik rahvusvahelised kaubanduspartnerid ning mis vastab ühenduse poliitika nõuetele, kutsub Euroopa standardiorganisatsioone jätkama koostööd rahvusvaheliste standardiorganisatsioonidega;
Euroopa Standardikomitee (CEN) ja Euroopa Elektrotehnika Standardikomitee (CENELEC) on tunnustatud asutusteks, kes on pädevad vastu võtma ühtlustatud standardeid kooskõlas komisjoni ja nende kahe asutuse vahelist koostööd käsitlevate 13. novembril 1984. aastal allakirjutatud üldsuunistega; käesoleva direktiivi kohaldamisel on ühtlustatud standard tehnospetsifikaat (Euroopa standard või ühtlustamisdokument), mille CENELEC on vastu võtnud komisjoni volituse alusel vastavaltnõukogu 28. märtsi 1983. aasta direktiivi 83/189/EMÜ sätetele, milles on sätestatud tehnilistest standarditest ja eeskirjadest teatamise kord [2] (viimati muudetud direktiiviga 96/139/EMÜ) [3], ning kooskõlas eespool nimetatud üldsuunistega;
käesoleva direktiiviga ettenähtud meetmed on kooskõlas direktiivi 92/75/EMÜ artikli 10 kohaselt asutatud komitee arvamusega,
ON VASTU VÕTNUD KÄESOLEVA DIREKTIIVI:
Artikkel 1
1. Käesolevat direktiivi kohaldatakse kodumajapidamises kasutatavate elektriliste nõudepesumasinate suhtes. Välja on jäetud muid energiaallikaid kasutavad seadmed.
2. Käesoleva direktiivi kohaselt nõutavat teavet mõõdetakse vastavalt nendele ühtlustatud standarditele, mille viitenumbrid on avaldatud Euroopa Ühenduste Teatajas ja mille jaoks ülevõetud siseriiklike standardite viitenumbrid on liikmesriigid avaldanud. Kõiki käesoleva direktiivi sätteid, millega nähakse ette müraga seotud teabe esitamist, kohaldatakse ainult siis, kui kõnealuseid andmeid nõutakse nõukogu direktiivi 86/594/EMÜ [4] artikli 3 kohaselt. Vajaduse korral hinnatakse seda teavet kõnealuse direktiivi kohaselt.
3. Lõikes 2 osutatud ühtlustatud standardid töötatakse välja komisjoni volitusel kooskõlas direktiiviga 83/189/EMÜ.
4. Käesolevas direktiivis kasutatakse mõisteid direktiivi 92/75/EMÜ tähenduses, kui kontekst ei nõua teisiti.
Artikkel 2
1. Direktiivi 92/75/EMÜ artikli 2 lõikes 3 osutatud tehniline dokumentatsioon sisaldab järgmisi andmeid:
- tarnija nimi ja aadress,
- mudeli identifitseerimiseks piisav üldkirjeldus,
- mudeli väliskujunduse põhilisi iseärasusi ja eelkõige energiatarbimist oluliselt mõjutavaid asjaolusid käsitlevad andmed, sh asjakohased joonised,
- testide kirjeldused, mis on läbi viidud vastavalt käesoleva direktiivi artikli 1 lõikes 2 osutatud ühtlustatud standardite katsemeetoditele,
- olemasolu korral kasutusjuhendid.
2. Direktiivi 92/75/EMÜ artikli 2 lõikes 1 osutatud märgistus on määratletud käesoleva direktiivi I lisas. Märgistus asetatakse väljapoole seadme esi- või ülaküljele nii, et see oleks selgelt nähtav ega oleks varjatud.
3. Direktiivi 92/75/EMÜ artikli 2 lõikes 1 osutatud tootekirjelduse sisu ja vorm on määratletud käesoleva direktiivi II lisas.
4. Direktiivi 92/75/EMÜ artikliga 5 hõlmatud juhtudel ning kui seadmeid pakutakse müügiks, rendiks või järelmaksuga müügiks trükitud teatiste, näiteks postimüügikataloogi abil, peab trükitud teatis sisaldama kogu käesoleva direktiivi III lisas määratletud teavet.
5. Seadme energiatõhususe ning pesemis- ja kuivatamistulemuse klass määratakse kindlaks kooskõlas IV lisaga.
Artikkel 3
Liikmesriigid võtavad kõik vajalikud meetmed tagamaks, et kõik nende territooriumil asutatud tarnijad ja vahendajad täidavad käesolevast direktiivist tulenevaid kohustusi.
Artikkel 4
1. Liikmesriigid võtavad vastu ja avaldavad käesoleva direktiivi järgimiseks vajalikud õigus- ja haldusnormid 15. juuniks 1998. Nad teatavad nimetatud meetmetest viivitamata komisjonile. Liikmesriigid kohaldavad neid norme alates 1. juulist 1998.
Sellest olenemata lubavad liikmesriigid 31. detsembrini 1998:
- viia tooteid turule, kaubelda nendega ja panna neid välja ning
- jaotada artikli 2 lõikes 4 osutatud trükitud teatisi,
mis ei vasta käesolevale direktiivile.
Kui liikmesriigid võtavad esimeses lõigus osutatud normid vastu, lisavad nad nendesse normidesse või nende normide ametliku avaldamise korral nende juurde viite käesolevale direktiivile. Sellise viitamise viisi näevad ette liikmesriigid.
2. Liikmesriigid edastavad komisjonile käesoleva direktiiviga reguleeritavas valdkonnas nende poolt vastuvõetud siseriiklike õigusnormide teksti.
Artikkel 5
Käesolev direktiiv jõustub kahekümnendal päeval pärast selle avaldamist Euroopa Ühenduste Teatajas.
Artikkel 6
Käesolev direktiiv on adresseeritud liikmesriikidele.
Brüssel, 16. aprill 1997

Labels: 1
14
20
7
3